ครั้งหนึ่งนานมาแล้ว Nissan เคยมีกระบะขายดีที่มีชื่อว่า Big-M มันคือรถปิกอัพขวัญใจชาวไร่และพ่อค้าที่เน้นการบรรทุกหนัก เป็นรถกระบะผลิตในประเทศที่สามารถทำยอดขายติดอันดับต้นๆ ของวงการ และเป็นรถเพื่อการพาณิชย์ที่ได้รับความนิยมสูงสุดจนมียอดขายถล่มทลาย ปัจจุบัน กระบะของ Nissan รุ่น Big-M นั้นกลายเป็น Navara ที่มีความทันสมัยมากยิ่งขึ้นแต่ยอดขายกลับหดตัวลง การแข่งขันอย่างเอาเป็นเอาตายของบริษัทรถยนต์ที่มีผลิตภัณฑ์รถปิกอัพอยู่ในไลน์ผลิตส่งผลให้เกิดความเปลี่ยนแปลงครั้งใหญ่ Nissan Navara ยังเป็นรถที่มีประสิทธิภาพดีและถูกสร้างมาเพื่อการใช้งานที่สมบุกสมบัน ความแกร่งของแชสซีส์กับระบบรองรับพิสูจน์ตัวตนของ Navara ตั้งแต่รถรุ่นนี้ถูกเปิดตัว หน้าตาที่แข็งทื่อนั้นสวนทางกับความสามารถของการลุย Nissan Navara รุ่นใหม่ยังมีตัวถังให้เลือกหลากหลายเหมือนเดิม แต่ที่เพิ่มเติมเข้ามาก็คืออุปกรณ์อำนวยความสะดวกในระดับเดียวกับรถเก๋ง โดยเฉพาะรถคันที่ผมนำมารีวิวในวันนี้,Nissan Navara NP300 SPORTECH DC 4WD VL 7AT ขับเคลื่อน 4 ล้อตัวถังดับเบิ้ลแค็บ 4 ประตูราคา 1 ล้านกับอีก 8 หมื่นบาท เป็นรถปิกอัพอเนกประสงค์ที่มำตลาดมานานเกือบ 3 ปีแล้ว แต่รุ่นที่จัดชุดแต่ง Sportech มาจากโรงงานที่เพิ่งคลอดออกมานั้นทำให้ NP300 DC 4WD คันนี้มีความแตกต่างจาก Navara รุ่นมาตรฐานอยู่พอสมควร แบรนด์ Nissan มีประสบการณ์และตำนานอันยาวนานในการผลิตรถปิกอัพกว่า 14 ล้านคัน บนเส้นทางกว่า 180 ประเทศทั่วโลก จุดเด่นของกระบะ Nissan เกิดจากโครงสร้างแชสซีส์เหล็กกล้าขนาดใหญ่ เครื่องยนต์ดีเซลที่ได้รับการยอมรับจากทั่วโลก ระบบขับเคลื่อน 4 ล้อที่ออกแบบสำหรับการขับลุยบนทางวิบาก แชสซีส์แบบโมโนเฟรม ชิ้นเดียวยาวตลอดคัน Nissan Navara NP300 Sportech ยังมีฟังก์ชั่นอัจฉริยะที่รองรับการใช้งานให้กว้างและครอบคลุมกับวิถีชีวิตยุคใหม่ ติดตั้งกล้องมองหลังเพื่อความสะดวก ระบบความปลอดภัยจากเทคโนโลยีใหม่ของ Nissan ช่วยให้ขับได้อย่างมั่นใจ,หน้าตาท่าทางแนวออฟโรดของขาลุยใน Navara NP300 Sporttech ประกอบด้วยกระจังหน้าใหม่ กรอบไฟตัดหมอกสี Smake Chrome มาพร้อมกับเสกิร์ตด้านหน้า และบันไดข้างใหม่ ล้ออะลูมินั่มอัลลอยลายใหม่ขอบ 18 นิ้ว ข้างเสาท้ายติดตั้ง Sport Rollbar พร้อมตราสัญลักษณ์ Sportech เสาอากาศภาครับวิทยุทรงครีบปลาฉลามตามสมัยนิยม กันชนท้ายแบบใหม่สี Smoke Chrome พร้อมสัญลักษณ์ Sportech ไฟส่องสว่างกระบะท้าย Cargo Light กับพื้นปูกระบะท้าย Bed Liner,มิติตัวถังของ Navara NP300 รุ่นดับเบิ้ลแค็บมีความกว้าง 1,850 มิลลิเมตร ยาว 5,260 มิลลิเมตร และมีสัดส่วนความสูงสไตล์รถออฟโรดถึง 1,790 มิลลิเมตร ฐานล้อ 3,150 มิลลิเมตร ระยะห่างล้อหน้า 1,570 มิลลิเมตร หลัง 1,570 มิลลิเมตร ส่วนระยะห่างจากพื้นถึงใต้ท้องรถมากถึง 220 มิลลิเมตร เป็นความสูงสำหรับลุยน้ำท่วมในกรุงเทพฯหรือพื้นที่ที่มีน้ำท่วมขัง สำหรับขนาดกระบะบรรทุก มีความกว้าง 1,503 มิลลิเมตร ยาว 1,560 มิลลิเมตร สูง 474 มิลลิเมตร น้ำหนักตัวรถทั้งคันค่อนข้างหนักพอสมควรอยู่ที่ 2,030 กิโลกรัม ล้อและยางจัดล้ออะลูมินั่มอัลลอยลายใหม่แบบสปอร์ตที่สวยงามแต่ล้างทำความสะอาดค่อนข้างยาก ล้ออัลลอยลายใหม่ขอบ 18x7J ยัดยางกึ่งเรียบกึ่งลุย Toyo Tires รุ่น Open Country ไซส์ 255/60R18 ทั้งสี่ล้อ,สำหรับห้องโดยสารของ Navara NP300 Sportech เพิ่มความสะดวกสบายด้วยการออกแบบให้มีพื้นที่ใช้สอยอย่างพอเพียง เสริมความหรูสไตล์สปอร์ตตามสมัยนิยมด้วยด้วยเบาะโดยสารหุ้มหนังสีทูโทน เบาะไฟฟ้าคนขับปรับได้ 8 ทิศทาง เทคโนโลยีที่คิดค้นเพื่อเน้นความสะดวกสบาย ปุ่มสตาร์ตพร้อมกุญแจอัจฉริยะ ช่องแอร์แถวหลัง ระบบปรับอากาศแบบใหม่แยกอุณหภูมิซ้ายขวา พวงมาลัยหุ้มหนังแท้แบบสามก้านพร้อมสวิตช์มัลติฟังก์ชั่น ซุ้มเกียร์ล้อมกรอบด้วยงานพลาสติกสีเงิน หัวเกียร์ออโตหุ้มหนังแท้,ห้องโดยสาร Double Cab ของ Navara NP300 Sportech DC 4WD มีความกว้างมากยิ่งขึ้นจากการออกแบบโดยเน้นไปที่ความอเนกประสงค์ คอนโซลพลาสติกฉีดขึ้นรูป วางตำแหน่งของจอมัลติฟังก์ชั่นของ Kenwood สั่งงานด้วยระบบสัมผัสเอาไว้ตรงบริเวณกึ่งกลางของคอนโซล ช่องแอร์ทรงเหลี่ยม มีสวิตช์ไฟฉุกเฉินอยู่ตรงกลางดูแปลกตา ถัดจากจอมัลติฟังก์ชั่นต่ำลงมาเป็นชุดควบคุมอุณหภูมิแบบแยกส่วนสั่งงานด้วยระบบดิจิตอลตามสมัยนิยม แผงควบคุมแอร์ออกแบบมาให้ใช้งานได้ง่าย รวมถึงช่องแอร์ด้านหลังเอาใจผู้โดยสารตอนหลังในประเทศเขตร้อน แผงแอร์มีสวิตช์ทรงเหลี่ยม ปรับตั้งควบคุมอุณหภูมิด้านซ้ายและขวา ปุ่มเร่งหรือลดความแรงของพัดลมแอร์ ที่อยู่ต่ำลงไปอีกนิดคือช่องจ่ายกระแสไฟฟ้า 12V กับสวิตช์ควบคุมโหมดการขับเคลื่อน 4 ล้อแบบ 4L/4H เบาะนั่งในตำแหน่งคนขับปรับตั้งระดับความสูงต่ำและเลื่อนเข้า-ออกได้ด้วยมอเตอร์ไฟฟ้า เบาะทุกตำแหน่งของรุ่น Double Cab หุ้มด้วยหนังแท้ แผงประตูและคอนโซลกลางมีที่วางแก้วน้ำกรุด้วยพลาสติกสีเงิน,พวงมาลัย 3 ก้านหุ้มด้วยหนัง มีสวิตช์ปรับตั้งค่าต่างๆ ผ่านจอ MID ขนาดเล็กบริเวณกึ่งกลางมาตรวัดและเชื่อมต่อกับระบบเครื่องเสียงหรือสั่งงานจอภาพด้วยการกดสวิตช์ ปุ่มรับหรือวางโทรศัพท์ไร้สาย หน้าปัดมาตรวัดล้อมกรอบด้วยพลาสติกสีเงิน เป็นมาตรวัดแบบเรืองแสงที่อ่านค่าได้ง่าย กึ่งกลางมาตรวัดมีจอ MID ที่สามารถปรับตั้งให้แจ้งข้อมูลเป็นภาษาไทยหรือภาษาอังกฤษ จอภาพ MID หรือ Multi information display แจ้งเตือนการทำงานของระบบต่างๆ เช่น นาฬิกา ทริปมิเตอร์ แจ้งระยะการบำรุงรักษา ปรับตั้งเสียงเตือนในโหมดต่างๆ ปรับตั้งระบบไฟส่องสว่าง ระบบล็อกประตู ระบบขับเคลื่อน และเข็มทิศ ส่วนจอภาพระบบสัมผัสที่คอนโซลกลางมีระบบนำทางด้วยดาวเทียม วิทยุ CD/DVD/MP3/ ช่องเชื่อมต่ออุปกรณ์เล่นเพลงจากภายนอก AUX/USB แม้ความคมชัดจะเป็นรองจอราคาแพงของรถยุโรปแต่ใช้งานได้ง่ายและมีรูปแบบที่สวยงามเข้ากับแผงคอนโซลกลางได้ดีจากการออกแบบ (ชุดจอของ Kenwood คล้ายกับ Subaru XV),เครื่องยนต์ของ Nissan Navara NP300 Soprtech DC 4WDเป็นเครื่องยนต์ดีเซล 4 สูบอัดอากาศด้วยเทอร์โบรุ่นล่าสุดความจุ 2.5 ลิตร เครื่องยนต์รุ่นใหม่ตัวนี้มีการปรับสมรรถนะเพื่อความประหยัดและทำให้มีแรงบิดรอบต่ำเพียงพอต่อความต้องการในการเอาตัวรอดบนทางวิบาก เครื่องยนต์ดีเซลยังปรับจูนมาเพื่อลดมลพิษ เครื่องยนต์รหัส YD25 DDTi ประกอบด้วยพาราเรลพอร์ตฝาสูบที่ปรับให้ดีขึ้น วาล์ว EGR มีขนาดใหญ่ขึ้นพร้อมด้วยบายพาสอินเจคเตอร์แรงดัน 200 MPa ระบบอัดอากาศหรือเทอร์โบชาร์จเจอร์พร้อมหัวฉีดไฟฟ้าคอมมอลเรล-ไดเรคอินเจคชั่น พร้อมอัตราการบีบอัดต่ำ กระบอกสูบกว้าง 89.0 มิลลิเมตร ช่วงชัก 100. 0 มิลลิเมตร ปริมาตรความจุ 2,488 ซีซี ให้กำลัง 140 กิโลวัตต์ หรือ 190 แรงม้าที่ 3,600 รอบต่อนาที แรงบิดสูงสุดจัดเต็มถึง 450 นิวตันเมตร หรือ 45.9 กิโลกรัมเมตร ที่ 2,000 รอบต่อนาที มากพอที่จะส่งแรงบิดลงไปตะกุยทั้งสี่ล้อเพื่อเอาตัวรอดในเส้นทางออฟโรด,อัตราส่วนกำลังอัดของเครื่อง YD25 DDTi อยู่ที่ 15.0:1 ถังเชื้อเพลิงความจุ 80 ลิตร ค่าไอเสียมาตรฐาน EURO-4 ระบบส่งกำลังแบบอัตโนมัติ 7 สปีด ทอร์คคอนเวอร์เตอร์ เป็นชุดส่งกำลังแบบล่าสุดที่เน้นอัตราทดครอบคลุมทุกๆ ย่านแรงบิด อัตราทดที่กว้างทำให้ช่วงความเร็วในแต่ละเกียร์กว้างขึ้น อัตราการประหยัดเชื้อเพลิงดีขึ้นจาก idle neutral control รวมไปถึง L/U แดมเปอร์ทอร์คคอนเวอร์เตอร์ สำหรับใช้วิ่งทางยาว ช่วยให้ L/U ทำงานในรอบต่ำโดยไม่ส่งเสียงรบกวนมากนัก แรงสั่นสะเทือนจากการทำงานของเครื่องยนต์ลดลงจากจุดยึดพวกยางแท่นเครื่องแท่นเกียร์ใหม่หมด ระบบบังคับเลี้ยวเนื่องจากต้องรับแรงมากกว่าปกติ จากการทำตัวเป็นรถลุยที่ใช้บรรทุกของหนักๆ NP300 Sportech DC 4WD ราคา 1.08 ล้านบาทคันนี้ใช้พวงมาลัยแรคแอนพีเนียนพาวเวอร์สายพาน มีพูเลย์เชื่อมต่อกับจุดหมุนของเครื่องยนต์เพื่อหมุนปั๊มพาว์เวอร์หล่อลื่นน้ำมันในระบบบังคับเลี้ยว,ระบบรองรับของ Nissan Navara NP300 Sportech DC 4WD มาพร้อมกับสมรรถนะของการขับขี่แบบออฟโรด ด้วยการออกแบบความสูงจากพื้นทำมุมเข้าหากันที่ 31 องศา มุมออก 25.6 องศา สามารถขับผ่านน้ำท่วมขังหรือหลุมบ่อที่มีความลึก 450 มิลลเมตร รวมถึงความสามารถในการไต่พื้นที่ลาดชันถึง 51 องศา ช่วงล่างด้านหน้าแบบดับเบิ้ลวิชโบนบวกเหล็กกันโคลงหน้า ด้านหลังมัลติลิฟพร้อมโช้คอัพ ระบบห้ามล้อ ด้านหน้าเป็นแบบดิสเบรก ส่วนด้านหลังยังคงใช้ดรัมเบรกพร้อมตัวช่วยเช่นระบบป้องกันล้อล็อก ABS ระบบขับเคลื่อน 4 ล้อแบบ Shift on The Fly ช่วยให้การปรับระบบขับเคลื่อนสามารถกระทำได้ในขณะที่รถยังวิ่งอยู่ที่ย่านความเร็ว 100 กิโลเมตร เฟืองท้ายแบบอีเล็กทรอนิกส์ล็อกอัตโนมัต เป็นเฟืองท้ายที่ออกแบบมาสำหรับการขับขี่ออฟโรด โดยใช้เฟืองส่งกำลังไปที่ล้อขับเคลื่อนในปริมาณที่เท่ากันเพื่อสร้างความสมดุลสูงสุดขณะขับเคลื่อน ระบบ HDC ควบคุมการวิ่งลงทางลาดชัน โดยยังคงความเร็วต่ำสำหรับการขับลงเนินชัน ระบบ HAS ระบบออกตัวบนทางลาดชัน เฟืองท้ายแบบ LSD จำกัดการลื่นไถล,ห้องโดยสารหรูดูดีและมีท่านั่งที่สูงโด่งมองเห็นได้รอบตัว การจัดวางและรูปแบบของอุปกรณ์อยู่ในเกณฑ์ดีสามารถใช้งานปุ่มกับสวิตช์บนฟังก์ชั่นต่างๆใน NP300 รุ่น 4 ประตู Sportech Double Cab ขับเคลื่อน 4 ล้อราคา 1 ล้านกับอีก 8 หมื่นบาท ได้สะดวก เนื่องจากมันมีภาษาไทยคอยรองรับสำหรับผู้ที่ไม่มีความถนัดด้านภาษาอังกฤษ ชุดควบคุมอุณหภูมิดิจิตอลแยกส่วนแถมช่องแอร์หลังให้กับผู้โดยสารที่เบาะหลัง กับหน้าจอมอนิเตอร์สั่งงานด้วยระบบสัมผัสกลายเป็นของที่จำเป็นซึ่งจะถูกบรรจุอยู่ในปิกอัพรุ่นท็อปยุคใหม่ทุกคัน เบาะคนขับปรับด้วยไฟฟ้ามีตำแหน่งท่านั่งที่ดีและสามารถปรับได้ด้วยการกดหรือเลื่อนสวิตช์ที่ด้านข้างของตัวเบาะเนื่องจากเป็นเบาะแบบไฟฟ้า ท่านั่งที่สูงกว่ารถเก๋งทำให้มองเห็นได้ไกลมากยิ่งขึ้นและกลายเป็นเรื่องที่ดีสำหรับมุมมองรอบตัวที่โปร่งโล่งเห็นไกลมากกว่ารถซีดานเล็ก,ลูกเล่นในระบบขับเคลื่อนที่คุณหรือนักเลงออฟโรดสามารถปรับการขับจาก 2 มาเป็น 4 ล้อ ด้วยความเร็วไม่เกิน 100 กิโลเมตรต่อชั่วโมงในรูปแบบ Shift on the Fly คือหนึ่งในความสามารถของ NP300 Sportech Double Cab 4x4 ในทางแบบชนบทที่คับแคบ พวงมาลัยให้ความรู้สึกถึงการเชื่อมโยงกันระหว่างการควบคุมและสัมผัสที่แม่นยำหนักแน่น พวงมาลัยของ Navara NP300 ทำให้ผมนึกถึงพวงมาลัยเจ๋งๆใน Mazda BT-50 ทั้งความรู้สึก ระยะของการหมุนและสัมผัสที่ดีของน้ำหนัก เป็นปิกอัพพันธุ์ลุยที่มีชุดบังคับเลี้ยวเที่ยงตรงใช้ได้แต่ออกแนวโหดนิดหน่อยด้านความรู้สึก ยาง Toyo Tires รุ่น Open Country เป็นยางกึ่งๆ วิ่งได้ทั้งเรียบและขรุขระแต่ถ้ามีหล่มโคลนลึกต้องเปลี่ยนเป็นยางดอกใหญ่ที่ลุยได้ดีบนทางวิบากแบบจัดเต็ม ยางติดรถใน Navara NP300 รุ่นขับสี่รองรับการใช้งานได้ดี เงียบและมีความนุ่มอยู่ในเกณฑ์น่าพอใจ,พวงมาลัยทำตัวได้น่ารักทั้งบนทางเรียบหรือทางขรุขระ โดยเฉพาะเมื่อตอนที่ชิฟเข้าระบบขับเคลื่อน 4 ล้อพวงมาลัยของมันจะหนักขึ้นอีกนิด Nissan ใช้ความพยายามอย่างมาก ในการที่จะเอาชนะรถปิกอัพคู่แข่งที่มีพวงมาลัยและชุดบังคับเลี้ยวดีๆ อย่าง Mazda BT-50 Proการจัดวางแซสซีส์ เครื่องยนต์ เกียร์ เฟืองท้าย และเพลาขับเคลื่อน โดยคำนึงถึงประสิทธิภาพในขณะขับขี่ส่งผลไปถึงการทรงตัวที่ออกมาในแนวนิ่งและค่อนข้างมั่นคงหากความเร็วที่ใช้อยู่ในระดับเดียวกับที่กฎหมายกำหนด สัดส่วนของความสูงในรถปิกอัพขับเคลื่อน 4 ล้อ จึงไม่เหมาะสำหรับการหักพวงมาลัยเร็วๆ แบบหวดเข้าโค้งมุมแคบด้วยความเร็วสูงเนื่องจากมีความสูงมากกว่ารถเก๋ง,เกียร์ที่มีระบบหน่วงความเร็วเมื่อขับลงทางลาดชันทำให้คุณไม่ต้องใช้เบรคหนักๆ ไปตลอดทางเมื่อต้องผจญกับเส้นทางขึ้น-ลงภูเขาแบบนี้ โคลนเลนและหลุมบ่อในแบบที่รถเก๋งไม่สามารถที่จะไปได้ ถูกเจ้า Navara NP300 วิ่งห้อผ่านไปได้อย่างสบาบๆ ทั้งทางเละเทะที่มีหล่มโคลนหรือขับลัดเลาะไปตามไหล่เขาแบบสบายตัว ด้วยความที่อยากจะทดสอบประสิทธิภาพของรถคันนี้ ผมจึงเลือกเส้นทางแถบมวกเหล็ก-ปากช่องโดยใช้ทางชนบทตัดผ่านลุยทุ่งและป่าเขาเพื่อทดสอบสมรรถนะด้านการลุย หลุมโหดๆ ขนาดควายลงไปนอนเล่นได้ทั้งฝูงกับบางช่วงบางตอนที่เต็มไปด้วยหินก้อนโต ทำให้ผมขับช้าลงจนแทบจะคลานในบางช่วงบางตอน เส้นทางที่ชาวบ้านใช้ในอำเภอมวกเหล็กเต็มไปด้วยธรรมชาติที่สงบสวยงามโดยเฉพาะช่วงฤดูหนาวแบบนี้,มันคือทางที่วิ่งออกจากเส้นทางหลัก และใช้ทดสอบความสามารถของ NP300 ได้ดี ทำให้รู้สึกได้ถึงความแตกต่างเมื่อต้องลงจากรถหรูมานั่งขับเจ้าตัวลุยตะกาย 4 ล้อของ Nissan คันนี้ NP300 4WD บนทางวิบากโหดๆ นั้นวิ่งอย่างทุลักทุเลลุยป่าฝ่าทางลูกรังในช่วงฤดูหนาวได้ตามที่ต้องการโดยไม่ต้องอาศัยฝีไม้ลายมืออะไรกันมากมายนัก เกียร์ออโต้ 7 สปีดที่มีตำแหน่งบวก-ลบแบบทริปทรอนิกส์ บวกระบบขับเคลื่อนทุกล้อ ทำให้การไต่ขึ้นหรือขับลงเขาทำได้อย่างง่ายดายด้วยการดันคันเกียร์ไปยังตำแหน่งที่ต้องการซึ่งมักเป็นเกียร์ 2-3 เกียร์อัตโนมัติ 7 อัตราทดของมันตอบสนองได้เร็วและทำงานส่งถ่ายแรงบิด 450 นิวตันเมตรกระจายไปยังล้อขับเคลื่อนทั้ง 4 ตามโหมดที่ปรับตั้งซึงมีทั้ง 4L และ 4H ให้เลือกใช้ตามสภาพเส้นทางที่คุณใช้ลุย เจอสภาพทางโหดหน่อยค่อยๆ ไปก็ใช้เกียร์ 4L ขรุขระไม่มากแต่ยังมีหลุมอยู่บ้างพอจะวิ่งเร็วได้ก็ 4H เล่นเอาเมื่อยบั้นเอวอยู่เหมือนกัน,แรงบิด 45.9 กิโลกรัมเมตรในย่าน 2000 รอบต่อนาทีที่ออกมาจากเครื่องยนต์ YD25DDTi ฉุดรั้งผลักดันตัวรถตะกุยตะกายขึ้นมาจากเนินที่ตั้งชันหรือปลักควายโหดๆ ที่ไม่รู้จักหมดสิ้น การขับทดสอบแบบออฟโรดสร้างความสนุกสนานและความบันเทิงสำหรับพวกบ้าขับในด้านการควบคุมพวงมาลัยและคันเร่งให้มีความสัมพันธ์ไปกับสภาพทาง แรงบิดที่ส่งออกมาตั้งแต่รอบต่ำทำให้การเอาตัวรอดในสถานการณ์ฉุกเฉินบนหลุมบ่อเป็นไปตามที่ต้องการ ยาง Toyo Tires รุ่น Open Country ขนาด 255/60R18 108H ออกแบบมาเพื่อทำให้มันเป็นยางรถปิกอัพที่มีดอกยางแบบกึ่งเรียบกึ่งลุย ความสามารถในการบุกตะลุยทางลูกรังขรุขระ แต่เมื่อยางต้องมาผจญกับทางลูกรัง ทางดินนุ่มๆ แรงบิดที่ปล่อยออกมาอาจทำให้ล้อหลังกับส่วนท้ายของเจ้า Navara อยู่ไม่เป็นที่เป็นทางได้เหมือนกัน อาการสไลด์ท้ายออกข้างจากความลื่นของเส้นทางสร้างความตื่นเต้นปนความสนุกสนานได้เหมือนกันหากคุณรู้จักควบคุมคันเร่งและพวงมาลัยในโหมดขับเคลื่อน 4L,แสงหมดลงเมื่อผมกับเจ้า Navara NP300 ตะกายขึ้นมาอยู่บนยอดเขาเจ็ดคด ยังคงมีความเข้าใจผิดๆ อยู่อีกมากมาย สำหรับการขับขี่ใช้งานบนรถปิกอัพยกสูงในชีวิตประจำวัน เนื่องจากปัจจุบันเครื่องยนต์ของรถกระบะในแต่ละค่ายมีการปรับปรุงในด้านเทคโนโลยีเพื่อเค้นพละกำลังแรงบิดแบบไม่มีใครยอมใคร แรงฉุดลากหรือแรงบิดที่เกิดขึ้นจากเครื่องยนต์เทอร์โบดีเซล ออกแบบมาเพื่อการฉุดตัวเองออกจากเส้นทางวิบาก บนทางตรงยาวมันจึงมีพลังเหลือเฟือในการทำความเร็วซึ่งอาจเร็วจนคุณเสียอาการเมื่อเกิดเหตุการณ์ไม่คาดคิดแล้วต้องหักพวงมาลัยหลบกระทันหัน สำหรับการขับขี่บนไฮเวย์ เนื่องจากมีกำลังพอที่จะวิ่งในย่านความเร็วสูง ผู้คนในประเทศนี้จึงมักขับเจ้ากระบะยกสูงด้วยความเร็วที่มากเกินควรจนก่อให้เกิดอุบัติเหตุมากมาย สัดส่วนของความสูงที่กลายเป็นข้อด้อยเมื่อขับเร็วเกิน 120 กิโลเมตรต่อชั่วโมง ทำให้การหักพวงมาลัยกระทันหันเพื่อหลบหรือแซง หรือไปเจอกับทางที่ไม่มีความคุ้นชิน เช่น โผล่ไปพบกับโค้งมุมแคบสุดๆ อาจทำให้ตัวรถเสียอาการจนยากที่จะควบคุม โดยเฉพาะในช่วงหน้าฝนที่ผิวถนนอยู่ในสภาพที่ไม่ปกติ แม้จะมีแรงม้าท่วมท้นมากเกือบๆ 200 ตัว กับแรงบิดมหาศาลในระดับ 450 นิวตันเมตร แต่การขับขี่บนทางตรงแบบไฮเวย์ ควรระมัดระวังไม่ให้ความเร็วสูงมากจนเกินไป ความเร็วตามค่าที่ป้ายกำหนดอาจดูช้ามากสำหรับคนที่ใจร้อน แต่มันถูกกฏหมายจราจรและเป็นความเร็วที่ทำให้คุณสามารถควบคุมรถได้อย่างง่ายดายหากปฏิบัติตาม เป็นเรื่องยากเย็นแสนเข็ญ ในการที่จะทำให้คนไทยทำตามกฎหมายจราจรอย่างเคร่งครัด เห็นได้เลยจากสถิติอุบัติเหตุและจำนวนผู้เสียชีวิตบนท้องถนนที่สูงติดอันดับโลกอยู่ในขณะนี้,Nissan Navara NP300 Sportech DC 4WD VL เกียร์อัตโนมัติ 7AT ราคา 1,080,000 บาท เป็นค่าตัวที่คุณจะต้องจ่ายสำหรับรถปิคอัพยกสูงขับเคลื่อน 4 ล้อของ Nissan พร้อมชุดแต่ง Sportechคุณจะได้ปิกอัพออฟโรดตัวลุยแนวบรรทุกเต็มข้อ ซื้อมาเอาไว้ขับไปทำงาน บรรทุกของเมื่อจ่ายตลาด ขับไปตรวจงานก่อสร้างที่ต้องวิ่งผ่านทางเน่าๆ เอาไว้รับลูกหรือขับออกไปพักผ่อนกับครอบครัวในวันหยุดด้วยการวิ่งเล่นบนทางชนบทโหดๆ ช่วงสุดสัปดาห์ คนที่ชอบใช้ชีวิตกลางแจ้งกับรถกระบะในที่ที่รถเก๋งเข้าไม่ถึง Sportech จาก Nissan มีทุกอย่างเท่าที่รถกระบะราคา 1 ล้าน ควรจะมีแต่ราคาก็ดูจะสูงไปนิดสำหรับรุ่นสูงสุดของ NP300 พร้อมระบบขับเคลื่อน 4 ล้อในรุ่นปกติ เกียร์ออโตและพวงมาลัยทำงานได้ดี เครื่องยนต์ดีเซลเทอร์โบรุ่นใหม่รหัส YD25DDTi เสียงไม่ดังมากและมีแรงบิดถึงอกถึงใจพร้อมใช้งานในเส้นทางโหดร้าย อุปกรณ์อำนวยความสะดวกและอุปกรณ์ด้านความปลอดภัยมีมาให้ครบ กินเชื้อเพลิงดีเซลในแบบที่ควรจะเป็นสำหรับเครื่องยนต์รุ่นใหม่ มันมีการขับขี่ที่เทียบเท่าหรือดีกว่ารถปิกอัพคู่แข่งในบางจุดบางแง่มุม ขึ้นอยู่กับความชอบของตัวคุณเอง หากเคยใช้ Nissan Big M / Frontier มาจนถึง Navara ในเวอร์ชั่นสุดท้ายก่อนที่จะเปลี่ยนโฉมมาเป็น Navara NP300 ไปลองขับดูสักครั้งว่ามันเจ๋งจริงหรือเปล่า.,NISSAN NP300 NAVARA SPORTECH DOUBLE CAB DC Calibre EL 6MT 892,000 บาท,NISSAN NP300 NAVARA SPORTECH DOUBLE CAB DC Calibre V 7AT 995,000 บาท,NISSAN NP300 NAVARA SPORTECH DOUBLE CAB DC Calibre VL 6MT 971,000 บาท,NISSAN NAVARA NP300 SPORTECH DC 4WD VL 7AT 1,080,000 บาท (คันรีวิว),NISSAN NAVARA NP300 SPORTECH DC 4WD VL 7AT,มิติตัวถัง,กว้าง1,850 มิลลิเมตร,ยาว5,260 มิลลิเมตร,สูง1,790 มิลลิเมตร,ฐานล้อ3,150 มิลลิเมตร,ระยะห่างล้อหน้า1,570 มิลลิเมตร,ระยะห่างล้อหลัง1,570 มิลลิเมตร,ระยะห่างจากพื้นถึงใต้ท้องรถ220 มิลลิเมตร,ขนาดกระบะบรรทุก,กว้าง1,503 มิลลิเมตร,ยาว1,560 มิลลิเมตร,สูง474 มิลลิเมตร,น้ำหนักตัวรถทั้งคัน.2,030 กิโลกรัม,ล้อและยางอัลลอย 18x7J ยาง Toyo Tires Open Country 255/60R18,เครื่องยนต์YD25DTi,แบบคอมมอลเรล 4 สูบแถวเรียง DOHC 16 วาล์ว,ระบบอัดอากาศ.เทอร์โบแปรผัน VGS อินเตอร์คูลเลอร์,ระบบจ่ายเชื้อเพลิง.ดีเซลคอมมอลเรล ECCS,กระบอกสูบคูณช่วงชัก89.0 mm x100.0mm,ปริมาตรความจุกระบอกสูบ2,488 ซีซี,กำลังสูงสุด140 กิโลวัตต์ 190 แรงม้า ที่ 3,600 รอบต่อนาที,แรงบิดสูงสุด450 นิวตันเมตร 49.5 กิโลกรัม/เมตร ที่ 2,000 ต่อนาที,อัตราส่วนกำลังอัด15.0:1,ความจุถังเชื้อเพลิง80 ลิตร,น้ำมันเชื้อเพลิง.ดีเซล,มาตรฐานมลพิษEURO-4,ระบบส่งกำลังอัตโนมัติ 7 สปีด พร้อมโหมดแมนนวล,ระบบขับเคลื่อน2x4 / 4x4 Shift on The Fly (4L / 4H),อัตราทดเกียร์,เกียร์14.887,เกียร์23.170,เกียร์32.077,เกียร์41.421,เกียร์51.000,เกียร์60.864,เกียร์70.775,เกียร์ถอย4.041,อัตราทดเฟืองท้าย3.357,ระบบกันสะเทือน,ด้านหน้าอิสระปีกนกคู่ คอยสปริง เหล็กกันโคลง,ด้านหลังแหนบซ้อนพร้อมโช้คอัพ,ระบบเบรก,ด้านหน้าดิสเบรกแบบมีครีบระบายความร้อน,ด้านหลังดรัมเบรก,ระบบบังคับเลี้ยวแรคแอนพีเนียน,รัศมีวงเลี้ยว6.3 เมตร,อาคม รวมสุวรรณ,E-Mail chang.arcom@thairath.co.th,Facebook https://www.facebook.com/chang.arcom,https://www.facebook.com/ARCOM-CHANG-Thairath-Online-525369247505358/
รีวิว Nissan Navara NP300 Sportech DC 4WD กระบะออฟโรดตัวเต็มขับสี่มีดีที่ความแกร่ง ราคา 1.08 ล้านบาท